b'\n_START_ARTICLE_\nPleni\xc4\x8dni izpu\xc5\xa1\xc4\x8daj\n_START_SECTION_\nVzroki\n_START_PARAGRAPH_\nNajpogostej\xc5\xa1i vzrok za nastanek pleni\xc4\x8dnega izpu\xc5\xa1\xc4\x8daja je dra\xc5\xbeenje ko\xc5\xbee z izlo\xc4\x8dki (se\xc4\x8d in blato). Pod plenicami je ko\xc5\xbea vla\xc5\xbena, topla in razdra\xc5\xbeena, zmanj\xc5\xa1ana kislost omogo\xc4\x8da aktiviranje encimov v blatu, ki nato po\xc5\xa1kodujejo ko\xc5\xbeo. Vla\xc5\xbeno in toplo okolje pod plenico omogo\xc4\x8da razrast glivic kvasovk iz rodu Candida, ki so lahko normalne flore prebavil. K razvoju glivi\xc4\x8dne oku\xc5\xbebe lahko dodatno prispevata u\xc5\xbeivanje antibiotikov in driska. Vnetje ko\xc5\xbee pod plenico lahko povzro\xc4\x8di tudi bakterijska oku\xc5\xbeba, ki se lahko pojavi skupaj z vnetjem \xc5\xberela. Redkeje je vzrok pleni\xc4\x8dnega izpu\xc5\xa1\xc4\x8daja pomanjkanje cinka.\n_START_SECTION_\nPogostnost\n_START_PARAGRAPH_\nSicer se je s pojavom plenic za enkratno uporabo in razvojem materialov, ki mo\xc4\x8dneje vpijajo vlago, \xc5\xa1tevilo prizadetih otrok zmanj\xc5\xa1alo, vendar se pleni\xc4\x8dni izpu\xc5\xa1\xc4\x8daj \xc5\xa1e vedno pojavlja. Skoraj pri vsakem otroku do 3. leta starosti se vsaj enkrat pojavi pleni\xc4\x8dni izpu\xc5\xa1\xc4\x8daj, najpogosteje med 9 in 12 mesecem starosti, ko dojen\xc4\x8dek \xc5\xa1e ve\xc4\x8dino \xc4\x8dasa sedi ter se \xc5\xbee prehranjuje s trdno hrano, ki lahko spremeni kislost blata.\n_START_SECTION_\nZnaki in simptomi\n_START_PARAGRAPH_\nKo\xc5\xbea pod plenico je pordela, otekla in rosi. Lahko je pokrita z mehur\xc4\x8dki in erozijami. Zna\xc4\x8dilno je, da ko\xc5\xbea ni vneta v ko\xc5\xbenih gubah, \xc4\x8de pleni\xc4\x8dni izpu\xc5\xa1\xc4\x8daj povzro\xc4\x8dajo izlo\xc4\x8dki. Pri dodatni oku\xc5\xbebi z glivo C. albicans pa so vidne tudi satelitske bun\xc4\x8dice (papule) in pustule, ko\xc5\xbea pa je lahko vneta tudi v ko\xc5\xbenih gubah. \xc4\x8ce je pri\xc5\xa1lo do bakterijske oku\xc5\xbebe prizadetega predela, je lahko vneta ko\xc5\xbea pokrita z gnojnimi mehur\xc4\x8dki, erozijami in krastami.\n_START_SECTION_\nZdravljenje\n_START_PARAGRAPH_\nV za\xc4\x8detni fazi v ve\xc4\x8dini primerov zadostujtae pravilna nega in higiena. Pri bla\xc5\xbejih vnetjih lahko pomaga uporaba mazil, ki pomirjajo vneto ko\xc5\xbeo, jo \xc5\xa1\xc4\x8ditijo pred dra\xc5\xbeenjem ali pospe\xc5\xa1ujejo obnavljanje in celjenje ko\xc5\xbee (npr. pra\xc5\xa1ka pasta oz. mazila s cinkovim oksidom, mazilo z dekspantenolom, ribje mazilo). Priporo\xc4\x8dljivo je otroka pu\xc5\xa1\xc4\x8dati nekaj \xc4\x8dasa brez plenice, tako da se ko\xc5\xbea zra\xc4\x8di. V huj\xc5\xa1ih primerih ali kadar pride do oku\xc5\xbebe, je potrebno zdravljenje pod zdravni\xc5\xa1kim nadzorom._NEWLINE_Ko je ko\xc5\xbea mo\xc4\x8dno vneta, rosi in je pokrita z erozijami, se na prizadete predele aplicirajo obkladki s fiziolo\xc5\xa1ko raztopino. Uporabljajo se lahko kreme s \xc5\xa1ibkimi ali zmerno mo\xc4\x8dnimi kortikosteroidi. \xc4\x8ce je pri\xc5\xa1lo do glivi\xc4\x8dnega vnetja, se ko\xc5\xbea ma\xc5\xbee z azolnimi antimikotiki, pri bakterijskem vnetju pa se pleni\xc4\x8dni izpu\xc5\xa1\xc4\x8daj zdravi z antibiotiki, npr. fusidno kislino.'